DROGPREVENCIÓS ELŐADÁS AZ EGÉSZSÉGFEJLESZTÉS JEGYÉBEN

A Kunhegyesi Nagy László Szakképző Iskola Gimnázium és Kollégium vezetői valamint az iskola bűnmegelőzési tanácsadója Fekete András r.ftzls. március 26.-ra iskolai egészségfejlesztő programnapot szervezett.

A Karcagi Rendőrkapitányság bűnmegelőzési tanácsadójának közreműködésével, a „Pro Scola Nagy László Alapítvány” támogatásával a rendezvény meghívott előadója Dr. Zacher Gábor toxikológus volt.

Az intézmény mintegy 350 jelen lévő diákja részére a hely adottságaira tekintettel két előadást tartott Zacher doktor, majd az előadások végén lehetőséget biztosított arra, hogy a diákok „négyszemközt” a pedagógusok jelenléte nélkül is feltehessék kérdéseiket.

Előadásában a szakértő beszélt arról, hogy a mai világ kettősségét és nehézségét mutatja, hogy a fiatalok felhasználói oldalon rengeteget tudnak a drogokról, míg a felnőttek, szüleik ezzel a témával szinte semmit nem tudnak kezdeni. Ez abból adódik, hogy a mai 50-es korosztály életében ez még nem volt jelen. Ezért is nehéz minderről egymással kommunikálnia a két generációnak.

Nem a drogot kell megelőzni, hanem, hogy van egy út, ami oda elvezet, amit úgy hívunk, hogy értékrend, amit úgy hívunk, hogy családi minták, amit úgy hívunk, hogy példaképek, amit úgy hívunk, hogy keretek. Az a fontos, hogy a gyerek tudjon jó döntéseket hozni – mondta Zacher Gábor toxikológus.

A családi minta, példa és elvárások mindennél fontosabbak. Azonban csak olyan elvárásokat támasszon a szülő a gyerek elé, aminek ő maga is meg tud felelni. A közös beszélgetések és a bizalom mindennél fontosabb – emelte ki a szakember. Az előadás résztvevői hallhatnak a kémiai szerek által kiváltott szenvedélybetegségekről és a viselkedési addikciók hátteréről is.

Délután a nevelő testület részére tartott előadás a „Szülők és a család a Rendőrség kiemelt partnerei a kábítószer bűnözés megelőzésében” programba illeszkedően az iskolai bűnmegelőzési és drogprevenciós tanácsadóval együtt került megtartásra. Volt szó gyereknevelésről, következetességről, a szülői mintáról,  a Nem kimondásáról, és a kontroll alatt tartott hétköznapi gyarlóságokról, a dizájnerdrogok veszélyeiről, a kábítószerekkel és pszichoaktív szerekkel kapcsolatos bűntetőjogi következményekről.

Bár az iskola nem tudja helyettesíteni a családot, egy osztályfőnök nem tud harminc gyerek anyukája,apukája lenni,megfelelő kommunikációval a tanárok,szülők is sokat tehetnek a megelőzésért-tette hozzá a szakember.

 *Fekete András r.ftzls.*

 *iskolai bűnmegelőzési és drogprevenciós tanácsadó*

 *Karcag Rendőrkapitányság*